钦定古今图书集成/明伦汇编/家范典/第063卷 > 《夏日诸从弟登汝州龙兴阁序》前人
## 钦定古今图书集成/明伦汇编/家范典/第063卷 > 《夏日诸从弟登汝州龙兴阁序》前人

“夫槿荣芳园，蝉啸珍木，盖纪乎南火之月也。可以处
台榭，居高明。吾之友于顺此意也。”遂卜精胜，得乎龙
兴，留宝马于门外，步金梯于阁上。渐出轩户，遐瞻云
天。晴山翠远而四合，暮江碧流而一色。屈指乡路，还
疑梦中；开襟危栏，宛若空外。呜呼！屈宋长逝，无堪与
言。起予者谁？得我二季。当挥尔凤藻，飞乎鸾觞，与白
云老兄俱莫负古人也。